Document ID: /roh_data/filtered/fineweb-2-filterrobots_roh.jsonl.gz/56445

Dumengia han las duas regiuns las pli ritgas da l'Italia – la Lumbardia e la Venezia – gì da votar davart in referendum per dapli autonomia.
En la Venezia han tenor calculaziuns approximativas var 98% da la glieud detg gea per dapli autonomia. La participaziun saja stada tar bunamain 60%.
Cuntanschì finamira. Per la Venezia cumenza ina nova istorgia.
Quai ha il president regiunal da la regiun, Luca Zaia, communitgà via Facebook. El ha dentant era orientà davart ina probabla attatga da hackers sin la regenza regiunala tar la dumbraziun da las vuschs. Perquai pudessi esser che la publicaziun dals resultats sa retardescha.
En la Lumbardia han tenor calculaziuns approximativas enturn 95% da las persunas vuschà cun gea. Quai ha il president da la regiun, Roberto Maroni, declerà. La participaziun a las elecziuns saja stada cun 40% pli auta che quintà.
Ils resultats uffizials dals dus referendums n'èn anc betg avant maun.
Taglia duai restar en la regiun
Auter che la regiuna Catalugna en la Spagna vulan la Lumbardia e la Venezia betg dapli independenza dal stadi central. Lur finamira primara è che ina gronda part da lur taglias restia en la regiun.
RR novitads 06:00